Stikla skrējiens Tukumā
foto orientēšanās komandu sacensības
10.09.2016.
NOLIKUMS

**1. PIETEIKŠANĀS SACENSĪBĀM**
1.1. Pieteikšanās foto orientēšanās sacensībām notiek līdz 2016.gada 8.septembrim vai līdz brīdim, kad kopējais reģistrētais spēļu dalībnieku skaits sasniedz 300 (trīs simts) dalībniekus, par ko orientēšanās spēļu organizators nekavējoties paziņo mājas lapā [www.vide.ecobaltia.lv](http://www.vide.ecobaltia.lv) un [www.zalais.lv](http://www.zalais.lv), masu medijos un sociālajos tīklos.
1.2. Pieteikums jāiesniedz elektroniski, aizpildot anketu elektroniski vienā no šīm mājas lapām:
 1.2.1. [www.zalais.lv](http://www.zalais.lv)
 1.2.2. [www.vide.ecobaltia.lv](http://www.vide.ecobaltia.lv)

**2. NORISES LAIKI UN VIETAS**
2.1. 11.30 – 12:20 – reģistrācija Lauktehnikas stadionā
2.2. 12:20 – 12:30 - „Stikla skrējiena Tukumā” atklāšana un tehniskā instruktāža
2.3. 12:30 – “Stikla skrējiena Tukumā” STARTS
2.5. 12:30 – 14:30 – „Stikla skrējiens Tukumā”
2.6. 14:30 – finišs
2.7. 14:45 – uzvarētāju apbalvošana

**3. SACENSĪBU MĒRĶIS**
Radīt iespēju Tukuma iedzīvotājiem un pilsētas viesiem piedalīties aizraujošās komandu foto orientēšanās sacensībās. Foto orientēšanas sacensības notiks, lai popularizētu stikla šķirošanu novadā. Komandām būs jāatrod stikla šķirošanas konteineru atrašanās vietas Tukumā, izmantojot īpaši sagatavotu orientēšanās karti ar atzīmētiem kontrolpunktiem.

**4. DALĪBNIEKI**
4.1. Foto orientēšanās sacensībās „Stikla skrējiens Tukumā” piedalās komandas ar 2 līdz 4 dalībniekiem.
4.2. Komandai jāizvirza kapteinis un jānorāda viņa kontaktinformācija.
4.3. Komandas dalībnieku vecumam nav ierobežojumu.
4.4. Komandā jābūt vismaz vienam pieaugušajam, ja foto orientēšanās sacensībās „Stikla skrējiens” piedalās bērni, kas jaunāki par 14 gadiem.
4.5. Komandai uzdevuma veikšanai ir nepieciešams fotoaparāts, telefons ar foto kameru vai jebkāda cita ierīce, ar ko var vizuāli nofiksēt kontrolpunkta apmeklējumu.

**5. DALĪBAS MAKSA**
Viena stikla pudele vai burciņa, kas pie reģistrācijas sacensību dienā jāiemet „Runājošajā stikla konteinerī”.
Komanda, kas atnesīs lielāko dalības maksu – visvairāk stikla pudeļu un burku, kas atnestas stikla šķirošanas somā, saņems īpašu specbalvu – veikala “Rimi” sarūpētu dāvanu grozu 50 eiro vērtībā.

**6. ORGANIZATORI**
Foto orientēšanās sacensības “Stikla skrējiens Tukumā” organizē SIA „Eco Baltia vide” un AS „Latvijas Zaļais punkts” sadarbībā ar Tukuma novada domi, “Rimi Latvia” un “Cido”.

**7. NOTEIKUMI DALĪBNIEKIEM**
7.1. Sacensību maršrutu dalībnieki var veikt ar kājām vai braucot ar velosipēdu, bet nedrīkst izmantot automašīnas, motorollerus un citus personīgos transportlīdzekļus.
7.2. Sacensības notiek saskaņā ar šo Nolikumu un spēkā esošajiem Ceļu satiksmes noteikumiem.
7.3. Pārvietojoties ir jāievēro Ceļu satiksmes noteikumi.
7.4. Ar savu parakstu reģistrācijas anketā komandas kapteinis apliecina, ka ievēros Ceļu satiksmes noteikumus, kā arī uzņemas pilnu atbildību par savu un savas komandas drošību un veselības stāvokli.

**8. REĢISTRĒŠANĀS**
8.1. Reģistrēšanās laiks ir noteikts noteikumu 2.1. punktā.
8.2. Ar savu parakstu reģistrācijas lapā komandas kapteinis apliecina komandas apņemšanos izpildīt spēļu noteikumus, kā arī spēkā esošos Ceļu satiksmes noteikumus un uzņemas pilnīgu atbildību par komandu un iespējamajiem negadījumiem.
 **9. ORIENTĒŠANĀS SPĒĻU GAITA**
9.1. Komanda apmeklē tos kontrolpunktus, kas apzīmēti sacensību kartē un visa komanda nofotografējas pie katra kontrolpunkta tā, lai redzama visa komanda un kontrolpunkta numurs. Ja nav iespējams uzņemt bildi visiem komandas dalībniekiem kopā *selfijā,* tad viens no komandas dalībniekiem drīkst nofotografēt savu komandu.
9.2. Sacensības notiek Tukumā un to norises teritorija attēlota orientēšanās kartēs, kas tiek izsniegtas 10.septembrī pirms STARTA.
9.3. Komandai noteikumu 2.3.punktā norādītajā laikā jāierodas starta vietā un jāstartē laikā, kas norādīts noteikumu 2.4. punktā.
9.4. Pēc starta komanda dodas trasē ar nolūku atrast orientēšanās kartē aprakstītos objektus – kontrolpunktus. Orientēšanās kartē aprakstītos kontrolpunktus komandas apmeklē brīvi izvēlētā secībā.
 9.5. Orientēšanās spēļu uzdevumu veikšanai tiek dots laiks līdz plkst.15:00 bez laika kontroles kontrolpunktos un precīzas laika fiksēšanas finišā.
9.7. Komandai noteikumu 2.6. punktā norādītajā laikā jāierodas spēļu finiša vietā.
9.8. Kad komanda ierodas finišā, komandas kapteinim jāreģistrējas pie spēļu tiesnešiem, parakstoties, ka komanda ir beigusi spēles.
9.9. Ja komanda finišā ierodas pēc 2.6. punktā minētā laika vairāk par 20 min. – komandas spēļu rezultāts nekvalificējas kopējai ieskaitei.

**10. DALĪBNIEKU ORIENTĒŠANĀS KARTE**
10.1. Reģistrējoties katrai komandai izsniedz orientēšanās karti ar objektu - kontrolpunktu aprakstiem. Katra komanda atbild par savu orientēšanās karti, tās nozaudēšanas gadījumā komanda tiek izslēgta no spēlēm.
10.2. Spēļu laikā orientēšanās kartei jāatrodas pie komandas.
 **11. VĒRTĒŠANA**
11.1. Visas komandas, kuras sacensībās sasniegs, visus 10 kontrolpunktus kvalificēsies izlozei par sacensību galveno balvu.
11.2. Atsevišķi visu sacensību laikā tiek vērtēts komandas noformējums, nosaukums un atraktivitāte. Atraktīvākā komanda saņems organizatoru specbalvu.
11.3. Sacensību noslēgumā organizatori piešķir specbalvu komandai ar *lielāko dalības maksu*.

**12. APBALVOŠANA**
12.1. Spēļu organizatori izlozes kārtībā noskaidro un apbalvo vienu komandu, kas sacensībās ir sasniegusi visus 10 kontrolpunktus. Izlozē par balvu piedalās visas komandas, kas izpildījušas šo uzdevumu.
12.2. Galvenā balva, kuras saņēmējs tiek noskaidrots izlozes kārtībā ir dāvanu karte no veikala “Rimi” 100 eiro vērtībā.
12.3.Spēļu organizatori apbalvo atraktīvāko komandu.
12.4. Spēļu organizatori apbalvo komandu ar *lielāko dalības maksu.* Balvā dāvanu grozs no veikala “Rimi” 50 eiro vērtībā.
12.5. Spēļu organizatori var piešķirt arī citas veicināšanas balvas.

**13. CITI NOTEIKUMI**
13.1. Organizatoriem ir tiesības veikt izmaiņas nolikumā, pēc to veikšanas tās publicējot mājas lapā [www.vide.ecobaltia.lv](http://www.vide.ecobaltia.lv) un [www.zalais.lv](http://www.zalais.lv).

Orientēšanās sacensību „Stikla skrējiens Tukumā ” koordinatore
Ilze Čikule,
AS „Latvijas Zaļais punkts”
Tālr. 67039816
ilzec@zalais.lv